google/wiki40b huggingface dataset:
Æthelberht av Wessex

Liv og virke

Æthelberht hadde fire brødre, Æthelstan, Æhelbald, Æhelred og Alfred, og dessuten en søster, Æthelswith, som ble gift med Burgred, konge av Mercia.
I 855 ble han underkonge av Kent mens hans far reiste til Roma etter at hans hustru (antagelig) var død. Hans bror Æthelbald ble gitt ansvaret for Wessex. Etter farens død i 858 etterfulgte han faren som konge av Kent og de andre østlige delene av kongeriket. Da Æthelbald døde barnløs i 860 gikk Wessex også til Æthelberht.
Som sin far og bror ble også Æthelberht kronet ved Kingston upon Thames Den angelsaksiske krønike beskrev Æthelberhts styre som et godt med varig fred. Det var riktig for indre affærer, men norrøne vikinger forble en stor trussel, som blant annet stormet Winchester, men tok ikke byen, og herjet østlige Kent.
En utvikling var at Wessex og dens nyere sørøstlige erobringer ble et forent kongerike grunnet trusselen utenfra og at Æthelberht i motsetning til sine forgjengere ikke utnevnte et familiemedlem som underkonge av Kent. Et charter utgitt i løpet av det første året av hans styre reflekterte en ny form for forsamling: det var det første charter fra en vestsaksisk konge som omfattet et komplett antall av både vestsaksiske og kentiske vitner.
Æthelberht døde i 865 og ble etterfulgt av sin bror Æhelred. Han ble gravlagt i klosteret Sherborne Abbey i Sherborne i Dorset ved siden av sin bror Æthelbald.
Groundhopping

Groundhopping er en aktivitet som går ut på å besøke så mange fotballstadioner i en bestemt liga en bestemt sesong som mulig.
Det finnes ingen offisiell organisasjon eller offisielle regler, men det er almennt akseptert at det kun er offisielle seriekamper som teller.
Det praktiseres noe forskjellige regler fra land til land, og i Norges tilfelle gjelder kun førstelagskamper i de 4 øverste divisjonene (elite t.o.m. 3. divisjon). Pr. sesongen 2014 gjelder dette 81 baner når en tar bort andrelagene i 2. divisjon.
I tilfeller der lag deler bane gjelder et besøk kun for det ene laget om man er der en gang, og kun for hjemmelaget om de gjeldene to lag møtes. Dette har f.eks. vært tilfelle med Ullevaal når Vålerenga og Lyn begge spilte sine hjemmekamper der.
Supporterunionen for Britisk Fotball godkjenner alle baner i ligasystemet i England og Skottland i tillegg til Wembeley og Millennium Stadium.
Retthelltjernet

Retthelltjernet er et tjern som ligger på toppen av Nordkleiva, på Krokskogen i Hole kommune, Buskerud, nederst i lia under den gamle setergrenda Retthella. For å komme dit kan man enten bruke Dronningveien fra Sundvollen, som er en avgiftsbelagt bomvei for motorisert ferdsel, eller man kan gå opp Krokkleiva til Kleivstua. Retthelltjernet ligger nordøst for Kleivstua.
Asiamesterskapet i turn 2017

Asiamesterskapet i turn 2017 var den sjuende utgaven av Asiamesterskapet i turn, og ble arrangert fra 18. til 21. mai 2017 i Bangkok i Thailand.
Kasusstyring

Kasusstyring er når et verb eller en preposisjon sies å styre den grammatiske kasusen til det tilhørende substantivet. Det er svært sentralt i språk med mange kasus, som finsk og russisk. I det norske skriftspråket spiller det ikke lengre noen rolle, da kasussystemet i norsk har forsvunnet i stor grad. I enkelte dialekter som fortsatt bruker kasus, er det bruk av kasusstyring. De eneste restene av kasusstyring i norsk skriftspråk i dag er i frosne uttrykk. For eksempel «i live» som følge av at preposisjonen «i» styrte dativskasusen i tidligere norsk, og «live» er dativ av «liv».

I tysk

I tysk er kasusstyring utbredt. Følgende er eksempler på kasusstyring i tysk.
Verbet «helfen» («hjelpe») styrer dativ, dermed må det tilhørende substantivet være i dativ. I dette eksempelet «mir».
«Kannst du mir helfen?» («Kan du hjelpe meg?»)
Preposisjonen «wegen» («på grunn av») styrer genitiv, da må det tilhørende substantivet være i genitiv. I dette eksempelet «kosten», hvor den får den bestemte genitivsartikkelen «der».
«wegen der Kosten» («På grunn av kostnadene»)
Merk at i muntlig tysk vil man ofte komme over at dativsbøyning brukes i stedet for genitiven, som kan forekomme i sistnevnte eksempel, men i det skriftlige språket står genitiven fortsatt sterkt, dermed får dette eksempelet genitivsbøyning.
KNM «Tyr»

Historie

Fartøyet ble bygget som MS «Standby Master» i 1981 og var i bruk som standbyfartøy i Nordsjøen før sjøforsvaret kjøpte det i 1993. Fartøyet gjennomgikk så en omfattende ombygging og modernisering i 1994, og 7. mars 1995 heiste sjøforsvaret kommando på fartøyet som nå var døpt KNM «Tyr».
Under ombyggingen ble bro utvidet og modernisert, nye thrustere ble installert, det ble bygget en minehangar på aktre hoveddekk, taktisk system ble installert samt et anlegg for en ROV Scorpion 21.

Oppgaver

Oppgavene til KNM «Tyr» går ut på blant annet kontroll av minefelt, søk og recovery av miner og torpedoer, søk etter personer eller gjenstander, vrakleting og filming samt en del sivile oppdrag. Utenom Sjøforsvaret er instanser som Tolletaten, Politi- og lensmannsetaten, Miljødirektoratet, Havforskningsinstituttet og Forsvarets forskningsinstitutt eksempel på oppdragsgivere som ofte benytter fartøyet.
Nina Petrowna

Handling

Filmen omhandler et trekantdrama i Tsar-Russland, hvor en kvinne forsaker sin rike elsker for en ung offiser.
Trollhegg

Beskrivelse

Trollhegg blir fra 2 til 6 meter høy. Barken er først grå og fint håra med lyse barkporer på langs. Senere blir den mørk brun med mer tydelige porer. Gamle grener kan få oppspukket, grå bark. Bladene er oftest skruestilte, ovale med hel rand. Oversiden er skinnende blank friskt grønn, mens underside er mer matt og lysegrønn. Høstfargen er klart gul. Blomstene, som kommer fram fra begynnelsen av juni, sitter samla i kvaster i bladhjørnene. Blomstene er tokjønna, og gulgrønne og bittesmå. Fruktene er ertestore bær som skifter farge fra grønt over rødt til svart. Blomster og bær kan sees i alle grader av modenhet samtidig. Frøene spirer villig. Rotnettet er kun litt forgreina, men når langt ut og djupt ned. Alle deler av planta har ei spesiell, ram lukt. Hele planta er giftig og framkaller kraftige oppkastninger. Biene trekker gjerne etter trollhegg, som yter god nektar.

Utbredelse og habitat

Planta opptrer som underskog i nesten alle jordtyper, men især på fuktig jordbunn. Dessuten danner den kratt ved bredden av dammer, sjøer og vannløp sammen f. eks svartor, vanlig bjørk, pors og selje. Trollhegg er vanlig i nesten hele Europa, med mangler nordlige deler. Den går også inn i den asiatiske delen av Russland, samt Kaukasus og Lilleasia. Den er innført i Nord-Amerika. I Norge vokser den i lavlandet nord til Grane i Nordland.

Bruk

I folkemedisinen har trollhegg et ry som avførende middel. Det var viktig at man skrellet av barken på riktig måte, ovenfra og ned. Ellers ville man få brekninger av barken hvis man drar den av motsatt vei. Brekningen skyldes et atranol-derivat, som etter langvarig lagring omdannes til antrakin-glyoksid som virker avførende. Barken blir også brukt til plantefarging, og gir en grønn farge.
Inger Jacobsen

Familie

Hun giftet seg i 1950 med buktaleren Jackie Hein Bülow Jantzen (1923-1959), som brukte scenenavnet Jackie Bülow. De var begge engasjert av Jens Book Jensen på flere av hans oppsetninger på Chat Noir og turneer i Norge og utlandet i 1950-årene.

Artistkarriere

Jacobsen utgav sin første plate allerede i 1941. Det var «Du er alltid i mine tanker»/«To små hjerter» med Kristian Haugers Danseorkester på Telefunken. De var hentet fra filmen Den forsvundne pølsemaker. Etter krigen ble hun en svært populær sanger. Hun var på  Musica (1946–1953) og Columbia (1954–1970) og var lett gjenkjennelig med sin myke, dype altstemme. Som skuespiller og artist opptrådte hun både i revyer, tv, radio og teatre helt fram til 1990-åra, fra 1976 som ansatt ved Riksteatret. Inger Jacobsen deltok i den norske Melodi Grand Prix-finalen fire ganger. Hennes største slager, singelen «Frøken Johansen og jeg» fra 1959, solgte i over 50 000 eksemplarer. Innspillingen var ment som en parodi på tidens mange skillingsvise-lignende slagere og måten de ble sunget på.
Abdullah Mirza

Bakgrunn

Han var sønn av Ibrahim Sultan, sønnesønn av den tidligere herskeren Shah Rukh og sønnesønns sønn av dynastiets grunnlegger, den tyrkisk-mongolske erobreren Timur Lenk. Han mor var Mihr Sultan Agha. Hans bror var Babur Mirza.

Veien til makten

Han var av sin farfar Shah Rukh innsatt som guvernør i provinsen Fars, men da farfaren døde i 1447 ble hans posisjon truet av fetteren Sultan Muhammad (sønn av Ibrahim Sultans bror Baysunghur) og han ble tvunget til å forlate provinsen. Abdullah støttet sin onkel Ulugh Beg som nå var øverste hersker i Timuridriket, men Ulugh Begs sønn Abd al-Latif gjorde opprør mot sin far og fikk ham styrtet og drept i 1449. Abdullah ble fengslet av den nye herskeren som også drepte sin bror Abd al-Aziz.

Emir

Abd al-Latifs regjeringstid ble av kort varighet. Allerede etter seks måneder ble han drept i en sammensvergelse av adelsmenn og klanledere, og de satte Abdullah Mirza fri og utropte ham til emir i Samarkand. Timuridriket var nå i praksis delt i flere regioner som følge av arvestriden etter Shah Rukhs død. Sultan Muhammad regjerte i Fars-provinsen, og Abu Sa'id Mirza (sønn av Shah Rukhs bror Miran Shah) hadde kontrollen i Bukhara.
I 1451 marsjerte Abu Sa'id Mirza med militær støtte fra Usbek-khanatets leder Abu'l-Khayr Khan mot Samarkand og beseiret Abdullah Mirza. Abdullah ble henrettet og Abu Sa’id Mirza overtok som hersker i Samarkand.
NM i maraton 2013

Norgesmesterskapet i maraton 2013 var en del av NM i friidrett 2013, og ble arrangert under Jessheim Vintermaraton på Jessheim i Akershus 17. november 2013. Arrangør var Ullensaker/Kisa IL.
Løypa hadde 250 høydemeter, og det var 366 startende utøvere, hvorav 170 på helmaraton.
Hørsholm

Hørsholm er en by på Nordsjælland med 45 873 innbyggere (2011) som ligger mellom Helsingørmotorvejen og Øresund 25 kilometer nord for København.
Byområdet ligger i tre kommuner og strekker seg dermed utover Hørsholm kommunes godt over 24 000 innbyggere (2011).
Tidligere lå Hirschholm slott i byen, som man kan se på Hørsholm kommunes byvåpen, som inneholder hodet av en hjort (hirsch = hjort på tysk). Etter hvert forfalt slottet og etter at det ble revet oppførte man Hørsholm kirke på stedet. Øst for kirken ligger Hørsholm Egns Museum med arkeologiske og kulturhistoriske samlinger fra byen og omegn.
Hørsholm har ingen jernbanestasjon i sentrum av byen, men to kilometer i østlig retning finner man Rungsted kyst stasjon i Rungsted. Områdets andre stasjon (Kokkedal stasjon) finner man ca. 3 km nordøst for sentrum i Kokkedal ved kommunegrensen. Fra begge kystbanestasjoner er det jevnlig togforbindelser til Helsingør og København. Byområdet betjenes i tillegg av en del bussforbindelser.
National Eye Institute

National Eye Institute (NEI) er ett av instituttene under US National Institutes of Health og ble opprettet i 1968.
NEIs formål er å forske og understøtte forskning som skal forhindre og kurerer øyesykdommer og andre synsforstyrreler.
Kurnool (distrikt)

Demografi

Ved folketellingen i 2011 var det 4 046 601 innbyggere i distriktet, mot 3 529 494 i 2001. Den urbane befolkningen utgjør 28,26 % av befolkningen.
Barn i alderen 0 til 6 år utgjorde 11,79 % i 2011 mot 15,23 % i 2001. Antallet jenter i den alderen per tusen gutter er 937 i 2011 mot 958 i 2001.
BM Sagunto

Balonmano Parc Sagunt (på katalansk) eller Balonmano Sagunto (på spansk) var en håndballklubb i byen i Sagunto i provinsen Valencia i Spania. Tidligere navn er Astroc Sagunto, El Osito L'Eliana Valencia og Mar Valencia. Klubben er mestvinnende i spansk kvinnehåndball med 27 serie- og 20 cupgull. Klubben vant EHF Champions League i 1996/97 og var tapende finalist både i 1997/98 og 2002/03. Klubben vant cupvinnercupen i 1999/2000. Klubben gikk inn i CE Handbol Marítim i 2012. 
Mia Hermansson Högdahl spilte i klubben 1999–2000. Kjersti Beck spilte for klubben fra 2006 til 2008.
Svatsum stavkirke

Svatsum stavkirke var en stavkirke på Nedre Svatsum i Vestre Gausdal. 
Den antas å ha blitt oppført på 1200-tallet eller tidlig på 1300-tallet og er første gang omtalt i 1380. Kirken stod ved Kirkebø, like oppi skråningen fra der dagens Svatsum kirke står. Ut fra regnskaper og protokoller fremgår det at kirken hadde tårn, spontak og utvendige svaler. Kirken forfalt og ble avløst av en tømret kirke i 1726. Denne ble avløst av dagens kirke i 1860. Kirkestedet for stavkirken ble påvist (eller bekreftet) av Dagfinn Skre i 1982.

Gjenstander fra kirken

Gjenstander fra stavkirken ble overført til tømmerkirken. Etter at Svatsum fikk ny kirke i 1860, ble materialer fra den gamle brukt til å bygge Aulstad kirke, og det ser ut til at mye av inventaret fulgte med. Noe har senere funnet veien til Oldsaksamlingen i Oslo, eventuelt via et mellomopphold i Nordiska museet i Stockholm. Blant ting som regnes å stamme herfra, er en Paulus-figur (trolig fra Balke-skolen, ca. 1250–1330, nå i Oldsaksamlingen), en madonnafigur og et krusifiks.
Gratangen

Historie

Siden 1837 var Gratangen del av Ibestad herred før den ble skilt i fire kommuner i 1926. Den gangen økte Gratangen kommunens folketall og nådde en topp i 1946 med 2281 innbyggere. Siden det har den gått nedover og ligger i 2013 på 1130.

Andre verdenskrig

Under andre verdenskrig har flere viktige hendelser skjedd i Gratangen. 
Gratangen var en av de første slagmarkene i 1940 mellom den tyske fjelljegerbataljonen i det 19. bayerske infanteriregiment under Eduard Dietls kommando og den norske 6. divisjon under Carl Gustav Fleischers etter den tyske invasjonen den 9. april 1940 (Slaget om Narvik). Det var i Lavangen og Gratangen tyskerne for første gang måtte trekke seg tilbake på deres tokt gjennom Norge, og fikk sitt første nederlag under 2. verdenskrig. Minnestener finnes flere steder. I minnelunden ved Nordnorsk Båtmuseum, åpnet av kong Olav i mai 1990, er minnesteinen over 34 fra Trønderbataljonen som falt 25 april 1940 den sentrale.
Senkingen av hurtigruteskipet «Dronning Maud» av tyske fly i 1940 skjedde ved tettstedet Foldvik. 18 mistet livet og 31 ble såret. Minnestein i Foldvik.

Kultur

Nordnorsk Fartøyvernsenter og Båtmuseum er i Gratangsbotn. 
Foldvikmarkedet er et av Nord-Norges største kulturarrangement og går hver tredje helg i august. Den er en blanding av et tradisjonelt marked med ulike kulturelle innslag alle dagene, tradisjonshåndverk, musikk, båtturer, tradisjonell mat i et maritimt miljø som en videreføring av gammelt kystkultur.

Tusenårssted

Kommunens tusenårssted er tilbygg av menighetssal til Gratangen kirke. Dette ble vedtatt i kommunestyret høsten 2000 etter innspill fra kommunens innbyggere. Bygget ble innviet 30. april 2006. Tilbygget inneholder en sal med rundt 90 sitteplasser, et lite kjøkken, HC-toalett og foaje. Gratangen kommune finansierte bygget med egne midler og tilskudd fra staten, og tilsammen kom det på ca. 2 millioner kr. Alt av innredning og løsøre til en verdi av ca. 310 000 kr ble innkjøpt av pengegaver og innsamlede midler i regi av Gratangen menighetsråd. Et spleiselag har investert i piano. Bygget er tilgjengelig for allmennheten og er ikke vigslet til kirkelige formål.
Erik Bye synger Skjæraasen

Erik Bye synger Skjæraasen er et musikkalbum med Erik Bye. Det ble utgitt i 1966, seks år etter debutalbumet. Denne utgivelsen inneholder tekster av Einar Skjæraasen.
Giovanni Paolo Pannini

Bakgrunn, utdannelse

Som ung mann utdannet Pannini seg i sin fødeby Piacenza som scenograf. Muligens var han elev av Francesco Galli Bibiena. I 1711 flyttet han til Roma, hvor han studerte tegning med Benedetto Luti.

Kunstner

I Roma ble han berømt som palassdekoratør. Blant hans arbeider var Villa Patrizi (1718–1725) og Palazo de Carolis (1720).
Som maler er Pannini mest kjent for sine utsikter over Roma, hvor han hadde en særlig interesse for byens antikviteter. Blant hans mest berømte verker er «L'interno del Pantheon» og hans vedute – malerier av gallerier med utsikter fra Roma. De fleste av hans verker, spesielt de av ruiner, har karakter av capriccio-temaer.
I 1719 fikk Pannini adgang til Congregazione dei Virtuosi al Pantheon. Han underviste i Roma i Accademia di San Luca og Académie de France, hvor han påvirket Jean-Honoré Fragonard. Hans atelier innbefattet Hubert Robert og hans sønn Francesco Panini.  Hans stil kom til å påvirke andre vedutisti, så som hans elev Antonio Joli, så vel som Canaletto og Bernardo Bellotto, som forsøkte å tilfredsstille besøkeres behov for malte postkort som forestilte italienske omgivelser.
Han planla også festligheter, som for eksempel i 1729 til feiringen av den franske tronfølger (dauphin) for kardinal Melchior de Polignac, og i 1745 fof dauphinens bryllup. Av de øvrige palassutsmykninger han var med på kan nevnes i 1722 Quirinalpalasset for pave Innocens XIII, 1721/22 Seminario Romano for kardinal Giambattista Spinola.
To malerier av klassiske kolonnebygninger, delvis i ruiner er utstilt på Nasjonalmuséet i Stockholm. Pannini er for øvrig representert i de fleste større gallerier i Europa og USA.
Tritoppen

Tritoppen er et fjell med tre topper, 1 350 moh, som ligger 6 km sør for Mount Hordern i David Range i Framnesfjella. Det ble kartlagt av norske kartografer etter flyfoto tatt under Lars Christensen-ekspedisjonen, 1936–37, og gitt navnet «Tritoppen».
Boston Police Department

Boston Police Department (BPD) er det kommunale politiet i Boston i USA. Etaten har sin historie tilbake til 1838 og er således det tredje eldste kommunale politiet i USA. BPD er også landets 20. største politi- og rettshåndhevelsesmyndighet.
Etaten har 2 144 polititjenestemenn og 569 sivilt ansatte.
Seiling under Sommer-OL 2012 – Finnjolle menn

Baneområder

Baneområdene N (Nothe), W (West) og S (South) ble brukt. Idealtid for første båt var 60 minutter i kvalifiseringene og 30 minutter i medaljeseilasen.
As Tears Go By

Bakgrunn

Myten som omgir sangens tilblivelse er at The Rolling Stones manager Andrew Loog Oldham låste Jagger og Richards inne på et kjøkken og tvang dem til å skrive en sang sammen og foreslo til og med hva slags type sang han ønsket: «Jeg ønsker en sang med mursteinsvegger rundt hele seg, høye vinduer og ingen sex».
Resultatet ble i begynnelsen «As Time Goes By», tittelen på sangen som Dooley Wilson fremførte i filmen Casablanca. Det var Oldham som forandret «time» til «tears». Oldham gav deretter balladen (et format som The Rolling Stones til da ikke var kjent for) til Marianne Faithfull, dengang sytten år gammel, for å spille den inn som en B-side. Suksessen til innspillingen tvang plateselskapet, Decca Records, til å bytte om sangen til A-siden. Den ble en meget populær single og satte i gang Faithfulls karriere som en stor sanger.

Rolling Stones

The Rolling Stones spilte inn sin egen versjon 26. oktober 1965 i IBS Studios, London. Innspillingen er notabel for sitt tunge strykearrangement av Mike Leander. Produsent var Andrew Loog Oldham. Den var én av tre sanger («(I Can't Get No) Satisfaction» og «19th Nervous Breakdown» var de andre to) som bandet fremførte live på Ed Sullivan Show i 1966. 
«As Tears Go By» ble utgitt på single 18. desember 1965 av deres amerikanske plateselskap, London Records, på grunn av folkelige krav etter at radiodisc jockeyer over hele landet begynte å spille sangen fra bandets nyligst utgitte album December's Children. Sangen ble senere utgitt i Storbritannia i februar 1966 kun som B-siden til singelen 19th Nervous Breakdown .

Norsk versjon

Jan Ø. Nielsen har skrevet en norsk tekst. Den norske tittelen er «Jeg sitter her og gråter». Småfolk har spilt inn sangen. Den ble utgitt  på LP-platen Småfolk (Talent TLS 2042) i 1981.

På TV

The Rolling Stones versjon ble fremført i sluttscenen i sesong fem-finalen, Both Sides Now, i den amerikanske TV-serien House, under bryllupet til Cameron og Chase og innleggelsen av House på et psykiatrisk sykehus.
UCI ProTour 2009

UCI ProTour 2009 er den femte utgaven av UCI ProTour. Den inngår fra 2009 som en del av verdenskalenderen og har derfor begrenset selvstendig betydning. ProTour-lagene har rett og plikt til å stille i alle ProTour-ritt.
Thompsoniana

Utseende

Ganske store, nokså robuste, langbeinte, svarte trebukker. Antennene er omtrent så lange som kroppen eller litt kortere, vanligvis gul- eller rødaktige i alle fall i midten. Pronotum er rundet, ofte rødlig, kraftig punktert. Dekkvingene er jevnbrede eller litt avsmalnende bakover, vanligvis gulaktige til brunrøde i alle fall ved roten, og met et smalt, lyst tverrbånd lenger bak. Beina er slanke og svarte.

Levevis

Larvene utvikler seg i ved av løvtrær.

Utbredelse

Slekten er utbredt i Malaysia og Indonesia.
Industriell metal

Industriell metal (industrial metal på engelsk) er en musikksjanger basert på heavy metal blandet med industrielle keyboardlyder og forvrengte gitarer og i noen tilfeller elektronisk musikk. Vokalen på industrielle metal-band kan være rå, men også ren vokal brukes i mange band.

Sjangertvist

Industrial metal regnes som en form for alternativ metal, og mange av bandene har sporet for langt fra heavy metal-sjangeren til å kunne regnes som «ekte» heavy metal-band. Flere band (som f.eks. Ulver) har gitt ut variert musikk på de ulike albumene sine og ses derfor likevel på som metal-band, men ikke alle utgivelsene blir sett på som metal-album.
Erik Årsæl

Erik Årsæl var konge over sveaerne i en kort periode, 1087–1088.
Erik var sønn av Blot-Svein og ble konge over sveaerne (Svitjod) etter at faren ble drept i et bakhold av Inge den eldres hærmenn ved Gamla Uppsala i nærheten av dagens Uppsala.
Tilnavnet ‘Årsæl’ fikk han ettersom det skal ha vært gode vekstår i sveaernes land i hans tid. Kongen var kjennetegnet som en særegen kraft som omtales som en ‘lykke’, på norrønt språk som hamingja eller gæfa. Det gjør kongen til ársæll – ‘årsæl’ – og var således en garantist for landets fruktbarhet, for ár ok friðor. Muligens er også fornavnet mer en tittel enn et personlig navn. Erik som Eirik, uttales EIR-ik, har gammelnorrøn opprinnelse og betyr «Den alltid mektige» eller «Enehersker». Man antar at Erik Årsæl etter tradisjonen skal ha vært gitt navnet til farfaren Kol. Antagelig var han ikke mer enn en tenåring da han overtok Blot-Sveins tittel, og ble således også den siste som var konge i den gamle mening: den som ledet blotet ved tempelet i Gamle Uppsala.
Som mange av kongene på denne tiden er det svært lite kjent om dem. For Erik Årsæl er selv dødsåret ukjent, men man kan anta at Inge den eldre fikk ham slått ihjel da denne brutalt gjorde slutt på dyrkingen av åsatroen i Uppsala til fordel for kristendommen. Erik Årsæl er først og fremt å betrakte som en motkonge til Inge den eldre.
I henhold til noen kilder skal han ha vært farfar til Sverker den eldre, hvilket ikke er umulig, men usannsynlig hvis han var i tenårene da han overtok sin far Blot-Sveins plikter.
Bradynobaenidae

Utseende

Middelsstore (gjerne ca. 10 mm), slanke, hårete vepser, svarte eller rødlige. Hannene er fullt vingede, hunnene er vingeløse. De ligner sterkt på maur, skille lettest fra dem på at antennene er trådformede. Hele dyret er kledt med nokså lange, oppstående, fine hår. Hodet er forholdsvis lite, med små, ovale fasettøyne og uvanlig lange (til årevinger å være) palper. Antennene er trådformede og nokså lange. Beina er middels lange og nokså kraftige. Hannens vinger er smale, med nokså lite tydelig årenett, noen ganger med mørke flekker. Bakkroppen er slank med sju synlige ryggplater (tergitter), festet til forkroppen med en "stilk" (petiolus) som har en markert pukkel bakerst.

Levevis

Bradynobaenidene finnes i varme, tørre områder. Man antar at de er parasitoider som snylter på edderkoppdyr i gruppen valseedderkopper (Solifugae). Hannene er aktive flygere, hunnene lever mer eller mindre underjordisk.

Utbredelse

De er utbredt i varme, tørre områder over hele verden.